CELEX: 32021R0956
Language: lt
Date: 2021-05-31 00:00:00
Title: Komisijos įgyvendinimo reglamentas (ES) 2021/956 2021 m. gegužės 31 d. dėl tam tikrų prekių klasifikavimo Kombinuotojoje nomenklatūroje

2021 6 15   
               
               
                  LT
               
               
                  Europos Sąjungos oficialusis leidinys
               
               
                  L 211/45
               
            
         KOMISIJOS ĮGYVENDINIMO REGLAMENTAS (ES) 2021/956
         2021 m. gegužės 31 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:
         
                     (1)
                  
                  
                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
                  
               
                     (2)
                  
                  
                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
                  
               
                     (3)
                  
                  
                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
                  
               
                     (4)
                  
                  
                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;
                  
               
                     (5)
                  
                  
                     šiame reglamente nustatytos priemonės atitinka Muitinės kodekso komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
         
         
            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 31 d.
            
               
                  Komisijos vardu
               
               
                  Pirmininkės pavedimu
               
               Gerassimos THOMAS
               
                  Generalinis direktorius
               
               
                  Mokesčių ir muitų sąjungos generalinis direktoratas
               
            
         
         
            (1)  OL L 269, 2013 10 10, p. 1.
         
            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
      
      
         
            PRIEDAS
            
                        Prekių aprašymas
                     
                     
                        Klasifikavimas
                        KN kodas
                     
                     
                        Motyvai
                     
                  
                        (1)
                     
                     
                        (2)
                     
                     
                        (3)
                     
                  
                        Modulinis gaminys, pasižymintis garso sugėrimo ir garso izoliavimo savybėmis (vadinamoji patalpos patalpoje sistema). Sumontuoto gaminio matmenys: plotis – apytiksliai 3 m, ilgis – 2–6 m, aukštis – 2,3 m, o sienų storis – apie 40 mm.
                        Jį sudaro iš aliuminio pagamintas stačiakampio gretasienio formos karkasas, kurio atskiras dalis jungia metaliniai kampai, ir skydai, kurie dengia konstrukcijos šonus ir viršų.
                        Kiekvieną skydą sudaro: vienoje pusėje – akustinės izoliacijos sluoksnis iš marginto ugniai atsparaus poliesterio audinio, kitoje – laminuota medžio drožlių plokštė. Skydo vidus užpildytas akmens vata (100 kg/m3 tankio).
                        Lubos sudarytos iš poliesterio skydų ir laikančiųjų aliumininių sijų. Gaminyje taip pat įtaisytos durys, langai, LED apšvietimo sistema ir vėdinimo sistema
                        Šis gaminys – speciali konstrukcija, skirta pastatyti esamo įrengto pastato viduje, nes jis pats nėra skirtas apsaugoti nuo nepalankių oro sąlygų. Jis skirtas naudoti atviruosiuose biuruose konfidencialiems pokalbiams skirtai uždarai erdvei arba ramybės zonai sukurti.
                        Žr. paveikslą  (*1).
                     
                     
                        7610 90 90 
                     
                     
                        Klasifikuojama vadovaujantis Kombinuotosios nomenklatūros 1, 2 (a punktu), 3 (b punktu) ir 6 bendrosiomis aiškinimo taisyklėmis ir KN kodus 7610 , 7610 90  ir 7610 90 90  atitinkančiais prekių aprašymais.
                        Gaminys nepriskirtinas 9406  pozicijai, nes nelaikytinas nei gyvenamąja ar darbo patalpa, nei panašiu statiniu, taigi nėra autonominis sukomplektuotas arba nesukomplektuotas surenkamasis statinys iš aliuminio (taip pat žr. 94 skirsnio 4 pastabą ir SS paaiškinimų 9406  pozicijos paaiškinimus). Jis netinkamas naudoti lauke, nes nėra atsparus nepalankioms oro sąlygoms. Šis gaminys yra speciali konstrukcija, skirta pastatyti esamo įrengto pastato viduje.
                        Gaminys yra sudėtinis produktas, kurio esminį požymį lemia konstrukcinis elementas (aliumininis karkasas). Todėl gaminys klasifikuotinas pagal medžiagą, iš kurios jis pagamintas.
                        Taigi gaminys laikytinas kita aliuminine konstrukcija ir jam priskirtinas KN kodas 7610 90 90 .
                     
                  
               
            
               (*1)  Paveikslas pateikiamas tik dėl informacijos.